गृह मंत्री अमित शाह जम्मू कश्मीर, गोवा, अंडमान और उत्तराखंड की यात्रा करेंगे
अधिकारी के अनुसार शाह 23 से 25 अक्टूबर तक तीन दिन के लिए जम्मू कश्मीर के दौरे पर रहेंगे। उनकी यह यात्रा केंद्र सरकार के महा संपर्क कार्यक्रम का हिस्सा है जिसमें 70 केंद्रीय मंत्री केंद्रशासित प्रदेश का दौरा कर रहे हैं।
नयी दिल्ली: केंद्रीय गृह मंत्री अमित शाह अगले पखवाड़े में जम्मू कश्मीर, गोवा, अंडमान निकोबार द्वीपसमूह और उत्तराखंड की यात्रा करेंगे। अधिकारियों ने सोमवार को यह जानकारी दी। शाह पहले 14 अक्टूबर को गोवा जाएंगे और एक फोरेंसिक विज्ञान प्रयोगशाला का उद्घाटन करेंगे। वह राज्य सरकार के शीर्ष पदाधिकारियों के साथ बैठक भी करेंगे। मंत्रालय के एक अधिकारी के अनुसार गृह मंत्री 15 से 17 अक्टूबर तक अंडमान निकोबार द्वीपसमूह में रहेंगे और इस यात्रा के दौरान वह केंद्रशासित प्रदेश में अनेक विकास कार्यक्रमों की समीक्षा करेंगे। वह वहां सेलुलर जेल का दौरा कर सकते हैं और आजादी का अमृत महोत्सव से संबंधित कार्यक्रमों में भाग ले सकते हैं। अधिकारी के अनुसार शाह 23 से 25 अक्टूबर तक तीन दिन के लिए जम्मू कश्मीर के दौरे पर रहेंगे। उनकी यह यात्रा केंद्र सरकार के महा संपर्क कार्यक्रम का हिस्सा है जिसमें 70 केंद्रीय मंत्री केंद्रशासित प्रदेश का दौरा कर रहे हैं। इस यात्रा में शाह कश्मीर घाटी और जम्मू क्षेत्र के सुदूर इलाकों का दौरा करेंगे और अनेक विकास योजनाओं का जायजा लेंगे। एक अन्य अधिकारी ने बताया कि गृह मंत्री केंद्रशासित प्रदेश के प्रशासन, पुलिस, अर्द्धसैनिक बल तथा सेना के वरिष्ठ अधिकारियों के साथ कानून व्यवस्था पर उच्चस्तरीय बैठकों में भी भाग लेंगे। अनेक केंद्रीय मंत्री केंद्रशासित प्रदेश का पहले ही दौरा कर चुके हैं और कई अन्य की यात्रा प्रस्तावित है। शाह 30 अक्टूबर को उत्तराखंड की यात्रा पर होंगे जिस दौरान वह राज्य सरकार के वरिष्ठ अधिकारियों के साथ बैठकें करेंगे।